1Yérusalém, riyolo pada-padako makkunrai manangngé iya dé’é nawedding mémmana. Iyakiya makkekkuwangngé gora-gorano, sibawa akkélonno sibawa marennu! Saba’ maéga senna ana’-ana’mu, napakacauri ana’-ana’ makkunrai iya dé’ narisalai ri lakkaié.
2Lowangiwi kéma-kéma onrommu; palampériwi sining tuluna sibawa pakkasse’i patto-patto’na!
3Tattamba malowakko matu liyatau sibawa liyabéyo, pabbanuwamu natudangiwi matu tanana bangsa-bangsaé sibawa monroiwi kota-kota iya masino-sinoé makkekkuwangngé.
4Aja’ mumétau, dé’ muripakasiri matu; dé’ muripakatuna matu sibawa masiri senna. Muwallupaiwi matu atemmatinuluremmu ri wettu malolomu; dé’na muwéngngerangngi asino-sinommu selaku janda.
5Pappancajimmu pada-padai lakkaié ri alému, Allataala mapaccinna Israélié iyanaritu Pappassalama’mu. PUWANG Iya Pommakuwasaé, iyanaro asen-Na, Aléna Allataala makuwasaiwi sininna linoé.
6Israélié, pada-padako séddi bainé maloloé iya messé nasaba risalaiwi ri lakkainna. Iyakiya Allataala mobbiko paimeng sibawa makkeda,
7"Cinampe bawang Usalaiko; nasibawang pammasé pappoji Uwalako paimeng.
8Cinampe bawang mabboko-Ka polé ri iko nasaba cai-Ku iya mpo’bo’é. Iyakiya nasibawang pammasé mannennungengngé Uwamaséiko." Makkuwaniro adanna Allataala Pappassalama’mu.
9"Pada-pada ri wettunna Nuh majjanci-Ka makkedaé lémpe rajaé dé’na nalle’i linoé, makkuwatoro makkekkuwangngé majjanci-Ka makkedaé dé’na Umacai matu iyaré’ga mancakko paimeng.
10Namuni goyang sining bulué sibawa bulu-bulué, dé’to Uwappésau mamaséiko. Tuli Uwakkatenningngi assijancing assidaméngek-Ku," adanna PUWANG iya mamaséiyékko.
11Makkedai PUWANGNGE, "Eh Yérusalém, kota iya macilakaé, dé’ pakkullémmu sibawa dé’ passaléwo. Maélo-Ka palénne’i paimeng sining pallanggamu, sibawa batu-batu mangke’é.
12Upatettongngi sining bénténgngé polé ri paramata batu dalimaé, pintu-pintu gerbammu poléi ri batu paramataé, sining témbo’mu poléi ri maddupa-rupang paramata intang.
13Sininna pabbanuwaku mancajiwi ana’ guruk-Ku, madécéngngi matu mennang sibawa saléwangeng.
14Ripatettokko ri yasé’na adélékengngé, ripabélai polé ri amétaurengngé sibawa attenrekengngé.
15Rékko rigasako, tenniya Iyya suroi, nigi-nigi gasako menrungngi matu.
16Iyya ritu pancajiwi panré bessié iya papiéngngi apié untu’ lanroi senjataé. Iyya’to ritu pancajiwi prajuri’é iya pakééngngi iyaro senjataé untu’ mabbuno.
17Iyakiya tungke senjata iya rilanroé untu’ méwako, dé’ namallolongeng matu. Sibawa tungke nattenrekengngé ri laleng pengadilangngé mupabuttiwi matu sala. Uhadiyakangngi matu apakalangngé lao risining atak-Ku," makkuwaniro adanna PUWANGNGE.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn